ვოლოდიმირ ბაკლანი

ვოლოდიმირ ბაკლანი ((Володимир Баклан), (Vladimir Baklan) დ. 25 თებერვალი, 1978, კიევი, უკრაინის სსრ, სსრკ) ―
უკრაინელი მოჭადრაკე, დიდოსტატი (1998), უკრაინის ორგზის ჩემპიონი 1997 და 1998 წლებში. უკრაინის ნაკრების შემადგენლობაში 2000 წლის ოლიმპიური ბრინჯაოს მფლობელი და 2001 წლის მსოფლიოს ჩემპიონი. მუშაობს უკრაინის ჭადრაკის ფედერაციაში.
ბიოგრაფია
ვოლოდიმირი 1978 წელს კიევში დაიბადა და ჭადრაკის თამაში ადრეულ ასაკში ისწავლა. 90-იან წლებში, სამშობლოში, იგი ერთ-ერთ საუკეთესო მოჭადრაკედ ითვლებოდა და დიდ მომავალს უწინასწარმეტყველებდნენ. სხვადასხვა დროს სამ ასაკობრივ კატეგორიებში უკრაინის ჩემპიონობა მოიპოვა, 12 წლამდელებში, 14 წლამდელებში და 16 წლამდელებში. 1989 წელს ლენინგრადში სსრკს 12 წლამდლებში გახდა ჩემპიონი. 1992 წელს დუისბურგში მსოფლიოს 14 წლამდელთა ჩემპიონატზე მეხუთე-მეთერთმეტე ადგილები გაინაწილა, ხოლო მომდევნო წელს სომბატჰეიში ევროპის 16 წლამდელებში მეოთხე-მეცხრე ადგილები გაიყო. 1995 წელს ვერდენში ევროპის 18 წლამდელეთა ჩემპიონატზე ბრინჯაოს მედალი მოიგო.
ვოლოდიმირი უცხოეთში საერთაშორისო ტურნირებზეც გამოდიოდა, 1995 წელს კაპელ-ლა-გრანდში იმარჯვა, 1997 წელს ბელგიის ღია ჩემპიონატის პრიზიორი გახდა, ხოლო ბუნდესლგაში თავის დაფაზე ინდივიდუალური ვერცხლის მედალი აიღო. მაისში ალუშტაში უკრაინის ჩემპიონატზე ითამაშა, 9 პარტიაში 8 ქულა დააგროვა და 75 მონაწილეს შორის პირველი ადგილი დაიკავა. უკრაინის ჩემპიონი მომდევნო წელსაც, იმავე ქალაქში გახდა. ბალკანმა 9 პარტიიდან 7 ქულა დააგროვა და პირველზე ლუბომირ მიხალეცთან და ოლეგ ბერეზინთან ერთად გავიდა.
1998 წელს გრონინგენის ტურნირზე პირველ-მეორე ადგილები გაინაწილა. იმავე წელს იუგოსლავიის, ხოლო მომდევნო წელს საფრანგეთის პირველობებზე მედლები აიღო.
მსოფლიოს ჩემპიონატის 1998-1999 წლის გათამაშებაზე, დონეცკში, ზონალურ ტურნირზე მოსინჯა ძალები, 1 პარტია მოიგო, 8 ყაიმით დაასრულა, 2 წააგო, 32 მონაწილეს შორის 23-ე ადგილს დასჯერდა და მომდევნო ეტაპზე ვეღარ გადავიდა.
2002 წელს რუსული პრემიერლიგის გამარჯვებული გახდა, ყაზახური კლუბის „რუს ლადიას“ შემადგენლობაში.
2005 წელს სამ ტურნირზე იმარჯვა, თებერვალში ელვისებურ ჭადრაკში ნიდერლანდების ჩემპიონატი და Essent Open მოიგო, ოქტომბერში კი ბალაგერის ტურნირზე „X Ciutat de Balaguer IO“, სამ სხვა მოჭადრკესთან ერთად პირველი-მეოთხე ადგილი გაინაწილა. მომდევნო წელს ნარსისო იეპესის მემორიალზე იმარჯვა.
2007 წელს უკრაინის საყოველთაო თამაშები კიევის გუნდს მოაგებინა, იგი პირველ დაფაზე ასპარეზობდა, 7 პარტიიდან 5 ქულა აიღო და ინდივიდუალურ ვერცხლის მედალსაც დაეუფლა.
2008 და 2010 წლებში ევროპის საკლუბო ჩემპიონატებზე ორი გუნდური ბრინჯაოს მედალი მოიგო. 2008-ში კიევის "PVK-ს" შემადგენლობაში სარეზერვო დაფაზე თამაშობდა, ხოლო 2010-ში ჩერნიჰივის "A DAN DZO & PGMB-ში" მესამე დაფაზე.
2009 წელს ხანტი-მანსიისკში ფიდეს მსოფლიოს თასზე იასპარეზა და პირველივე ეტაპზე დაასრულა გამოსვლა. იგი 128 მონაწილეს შორის რეიტინგით 44-ე იყო და დაძაბულ ბრძოლაში ალექსანდრ შაბანოვთან დამარცხდა 3,5:4,5.
2011 წელს Reykjavik Open-ზე პირველ-მეექვსე ადგილები გაიყო.
2018 წლის დეკემბერში კიევში უკრაინის ჩემპიონატზე გამოვიდა. 1 მოიგო, 7 ყაიმით დაასრულა, 1 წააგო, მეექვსე ადგილზე გავიდა და ჩემპიონს ერთი ქულით ჩამორჩა.
ბალკანი უკრაინის ჭადრაკის ფედერაციაში სპორტულ-ტექნიკურ კომისიას ხელმძღვანელობს. კიევში საჭადრაკო ტურნირებს უწევს ორგანიზაციას და მოთამაშის კარიერასაც აგრძელებს.
უკრაინის ნაკრები
უკრაინის ნაკრების შემადგენლობაში 2000-2003 წლებში ხუთ დიდ ტურნირზე გამოვიდა, ორ საჭადრაკო ოლიმპიადაზე, ორ ევროპის და ერთ მსოფლიოს გუნდურ ჩემპიონატებზე. ოლიმპიადაზე ერთხელ გუნდური ბრინჯაო მოიგო, მსოფლიოზე კი გუნდური ოქრო.
სულ ნაკრების შემადგენლობაში 38 პარტია ჩაატარა და 22,5 ქულა შესძინა, აქედან 12 მოიგო, 5 წააგო და 21 ყაიმით დაასრულა. შედეგიანობა 59,2%.
განათლება
დაამთავრა უკრაინის ფიზიკური აღზრდისა და სპორტის ეროვნული უნივერსიტეტი.
რესურსები ინტერნეტში
https://ratings.fide.com/profile/14102196
https://www.365chess.com/players/Vladimir_Baklan
https://www.chessgames.com/perl/chessplayer?pid=64696
http://www.olimpbase.org/players/mkky0cgh.html
http://www.olimpbase.org/players-ind/m/mkky0cgh-wcup.html
სქოლიო
მოჭადრაკეები
ჭადრაკი
უკრაინელი მოჭადრაკეები
ჭადრაკის დიდოსტატები
25 თებერვალი
1978 წელი სპორტში
უკრაინელი სპორტსმენები